KOMISIJOS ATASKAITA EUROPOS PARLAMENTUI IR TARYBAI

Reglamento (ES) Nr. 1029/2012, kuriuo dėl ekstremaliosios situacijos Pakistanui nustatomos autonominės prekybos lengvatos, taikymo ir poveikio ataskaita

1. Įvadas

ES reaguojant į pražūtingus potvynius, kurie 2010 m. liepos–rugsėjo mėn. paveikė didelę dalį Pakistano teritorijos, Europos Vadovų Taryba prie 2010 m. rugsėjo 16 d. Išvadų pridėtoje Deklaracijoje dėl Pakistano nutarė suteikti ministrams įgaliojimus skubos tvarka susitarti dėl išsamaus trumpalaikių, vidutinės trukmės ir ilgalaikių priemonių paketo, kuriuo būtų skatinamas Pakistano atsigavimas ir tolimesnis vystymąsis ir į kurį, inter alia, būtų įtrauktos ekonomikos atsigavimui ir augimui svarbios plataus užmojo prekybos priemonės.

2012 m. spalio 25 d. Europos Parlamento ir Tarybos reglamentu (ES) Nr. 1029/2012, kuriuo dėl ekstremaliosios situacijos Pakistanui nustatomos autonominės prekybos lengvatos (toliau – „reglamentas“), Pakistanui suteiktos prekybos 75 produktais lengvatos. Šios prekybos lengvatos skirtos 49 produktams, kuriuos į ES leista importuoti be muitų ir kiekybinių apribojimų (išvardytiems reglamento I priede), ir 26 produktams, kuriuos leista importuoti taikant nulinį muito tarifą ir kiekybinius apribojimus, t. y. tarifines kvotas (reglamento II priede išvardytiems produktams).

2. Metodika

Poveikio prekybai analizė visų pirma grindžiama produktų, kuriems taikomos autonominės prekybos lengvatos, importo iš Pakistano į ES raidos tyrimu. Nors lengvatos galiojo nuo 2012 m. lapkričio 15 d. iki 2013 m. gruodžio 31 d., atliekant analizę dėmesys sutelktas į 2013 kalendorinius metus, kurių vidutiniai importo rodikliai lyginami su trejų ankstesnių metų (2010, 2011 ir 2012 m.) rodikliais. Atsižvelgiant į duomenų prieinamumą ir kad būtų lengviau juos lyginti, pateikiami 27 ES valstybių narių (ES 27) duomenys, nes Kroatija į ES įstojo 2013 m. liepos 1 d. Be to, dėl priežasčių, susijusių su duomenų prieinamumu, patikimumu ir palyginamumu, analizė grindžiama kokybiniais, o ne kiekybiniais kriterijais. Pagrindinis duomenų apie ES importą iš Pakistano šaltinis yra Eurostatas (COMEXT). Poveikio ES ekonomikai ir darbo vietoms analizė iš esmės grindžiama produkcijos ir užimtumo duomenų tyrimu, atliktu remiantis, inter alia, Eurostato PRODCOM duomenimis (NACE 2 red.). Be to, atliekant analizę daugiausia dėmesio skirta tekstilės ir aprangos sektoriams, nes būtent jie apima daugumą produktų, kuriems taikytos autonominės prekybos lengvatos.

Toliau pateiktame tekste autonominės prekybos lengvatos vadinamos APL, o produktai, kuriems taikomas reglamentas, – „APL eilutėmis“ arba „APL produktais“, arba tam tikrais atvejais – „I priede išvardytais produktais“ ir „II priede išvardytais produktais“. Ir lentelėse, ir toliau pateiktame tekste daugiausia nurodomi produktų kodai pagal Kombinuotąją nomenklatūrą (KN). Produktų aprašymą pagal KN kodus galima rasti atitinkamuose reglamento prieduose.





3. Reglamento taikymas. Tarifinių kvotų valdymas

II priede išvardytiems produktams buvo taikomos tarifinės kvotos (TK), kurios, remiantis reglamento 3 straipsniu, buvo administruojamos pagal Reglamento (EEB) Nr. 2454/93 308a, 308b ir 308c straipsnius. Priedo 10 lentelėje parodyta, kaip tarifinės kvotos buvo panaudotos. 2013 m. kvotos buvo išnaudotos arba beveik išnaudotos pagal septynias tarifų eilutes: 22071000, 41079210, 61033200, 61099020, 61159500, 62046231 ir 64039993. Šiose septyniose tarifų eilutėse, išskyrus 22071000, bendroji importo apimtis viršijo TK, tačiau viršijus kvotas importuojami produktai į ES pateko taikant muitus pagal didžiausio palankumo režimą (DPR) arba bendrųjų tarifų lengvatų sistemą (BLS). Muitais neapmokestinamas importas pagal vieną tarifų eilutę (64039993), regis, labai nedaug viršijo skirtą TK – 1,5 tonos, arba 0,06 proc. TK. 2012 m. (nuo lapkričio 15 d. iki gruodžio 31 d.) TK panaudojimo rodiklis siekė 11,3 proc., o 2013 m. – 76,8 proc.